Uznesenie Európskeho parlamentu o Azerbajdžane



Úradný vestník 124 E , 15/05/2006 S. 0569 - 0571



P6_TA(2005)0243 Azerbajdžan Uznesenie Európskeho parlamentu o Azerbajdžane Európsky parlament, - so zreteľom na svoje predchádzajúce uznesenia o Azerbajdžane a o južnom Kaukaze, a najmä so zreteľom na svoje odporúčanie Rade z 26. februára 2004 o politike EÚ voči južnému Kaukazu [1], - so zreteľom na svoje uznesenie z 20. novembra 2003 k oznámeniu "Širšia Európa — susedstvo: nový rámec vzťahov s našimi východnými a južnými susedmi" [2], - so zreteľom na Dohodu o partnerstve a spolupráci s Azerbajdžanom, ktorá nadobudla účinnosť 1. júla 1999 a v ktorej je zakotvené rešpektovanie demokracie, zásad medzinárodného práva a ľudských práv, - so zreteľom na správu Komisie o Azerbajdžane z 2. marca 2005, - so zreteľom na závery zasadania Rady pre všeobecné záležitosti a vonkajšie vzťahy EÚ z 25. a 26. apríla 2005 a na vyhlásenie predsedníctva EÚ k udalostiam v Baku z 24. mája 2005, - so zreteľom na spoločné odporúčania Benátskej komisie a OBSE/ODIHR z 1. júna 2005 o volebnom zákone a volebnej administratíve v Azerbajdžane a na správu OBSE zo 4. februára 2005 o monitorovaní súdnych konaní v Azerbajdžane, - so zreteľom na odporúčania zo 6. stretnutia Parlamentného výboru pre spoluprácu EÚ — Azerbajdžan, ktoré sa uskutočnilo v Baku v dňoch 18. až 19. apríla 2005, - so zreteľom na začlenenie Azerbajdžanu do európskej politiky susedských vzťahov a na rozhodnutie o realizácii akčných plánov pre tri krajiny južného Kaukazu, - so zreteľom na členstvo Azerbajdžanu v Rade Európy, na Európsky dohovor o ľudských právach a na mnohé uznesenia Parlamentného zhromaždenia Rady Európy o situácii v Azerbajdžane, - so zreteľom na Medzinárodný pakt o občianskych a politických právach a najmä na jeho články 19 a 21, ktoré zaručujú právo na slobodu prejavu a na pokojné zhromažďovanie, - so zreteľom na vyhlásenie predsedníctva EÚ o Azerbajdžane z 19. mája 2005, v ktorom predsedníctvo uvítalo výnos prezidenta Ilhama Alijeva o zlepšení volených postupov v Azerbajdžane, - so zreteľom na článok 115 ods. 5 rokovacieho poriadku, A. keďže starosta Baku odmietol 21. mája 2005 udeliť opozičným stranám povolenie na zorganizovanie zhromaždenia, odporujúc tak duchu výnosu prezidenta z 12. mája 2005, ktorý nariadil miestnej správe povoľovať politické zhromaždenia a nájsť primerané priestory na ich uskutočnenie, B. keďže pokus opozície o usporiadanie zhromaždenia 21. mája 2005 v Baku narazil na násilie a brutalitu polície namierenú proti novinárom a jednotlivcom, ktorí sa na zhromaždení zúčastnili a ktorí boli na niekoľko dní zadržaní, C. keďže 31. mája 2005 azerbajdžanské úrady zadržali desiatky mladých aktivistov za rozdávanie letákov, D. keďže nová demonštrácia opozície sa uskutočnila po dosiahnutí dohody s úradmi 4. júna 2005 v Baku bez akýchkoľvek incidentov, E. keďže predstavitelia EÚ vyjadrili svoje obavy v súvislosti so zadržiavaním demonštrantov a vedúcich osobností opozície, pričom títo využívali slobodu zhromažďovania, teda základnú slobodu v demokratickej spoločnosti, prostredníctvom ktorej vyjadrovali svoje politické názory, F. keďže toto nie je po prvý raz, keď úrady použili neprimeranú silu na potlačenie opozície; v októbri 2003 po nepokojoch sprevádzajúcich veľmi kritizované prezidentské voľby, boli zatknutí siedmi predstavitelia opozície a boli odsúdení na päť rokov odňatia slobody, neskôr im však bola udelená milosť; G. keďže v záveroch OBSE o komunálnych voľbách, ktoré sa konali v decembri 2004 sa hovorí o "nesplnení mnohých medzinárodných kritérií demokratických volieb", napriek tomu, že deň volieb bol vo všeobecnosti hodnotený ako prijateľný a hovorilo sa o niektorých technických zlepšeniach v porovnaní s prezidentskými voľbami z roku 2003, H. keďže s ohľadom na parlamentné voľby v novembri 2005 vydal prezident Ilham Alijev dňa 12. mája 2005 výkonné nariadenie o "Zlepšení volebných postupov v Azerbajdžanskej republike", I. keďže závery správy OBSE o monitorovaní súdnych konaní v Azerbajdžane dokazujú, že v niektorých dôležitých ohľadoch nespĺňali existujúce právne požiadavky a medzinárodné záväzky Azerbajdžanu v oblasti ľudských práv a právneho štátu, J. keďže novinári v krajine pociťujú trvalý a znepokojujúci úpadok rozsahu slobody tlače, K. so zreteľom na všeobecne zložitú sociálnu a politickú situáciu súvisiacu s nevyriešeným konfliktom Náhorného Karabachu, ktorý znamená pre krajinu nesmierne bremeno utečencov a vnútorných emigrantov, 1. vyjadruje poľutovanie nad rozhodnutím, ktoré prijal primátor Baku, týkajúce sa zákazu zhromaždenia opozície zvolaného na 21. mája 2005 a dôrazne odsudzuje neprimerané použitie sily zo strany polície proti členom opozície a mladým aktivistom, ktorí využili svoje právo na slobodu prejavu a pokojné zhromažďovanie; 2. konštatuje, že zadržanie a väznenie opozičných aktivistov bolo politicky motivované, víta prepustenie zatknutých a žiada úplné vyšetrenie udalostí vrátane zodpovednosti polície; 3. dôrazne odsudzuje vraždu novinára Elmara Husejnova v marci tohto roka a opätovne zdôrazňuje svoju podporu pluralizmu, demokracie a právneho štátu; vyzýva úrady, aby urobili všetko čo je v ich silách, aby boli páchatelia spravodlivo potrestaní; nalieha na vládu, aby odvolala obmedzenia uvalené na médiá, aby ukončila prenasledovanie, zastrašovanie a zadržiavanie novinárov, ktorí sa odvážia kritizovať vládu a aby chránila osobnú bezpečnosť a profesionálnu nedotknuteľnosť novinárov, ktorí plnia svoje povinnosti; 4. nalieha na Azerbajdžan, aby zabezpečil nezávislosť súdnictva a zaručil inherentné a neodňateľné základné práva osobám vo väzbe; žiada úrady, aby prijali opatrenia na nápravu nedostatkov v súdnych konaniach a nalieha v tejto súvislosti, aby vláda vykonala odporúčania Rady Európy o zaobchádzaní s politickými väzňami po rozsiahlych a presvedčivých obvineniach z mučenia a zlého zaobchádzania; 5. víta rozhodnutie úradov Azerbajdžanu udeliť milosť 114 osobám uväzneným v súvislosti s verejnými nepokojmi ako priamy dôsledok prezidentských volieb v roku 2003, vrátane tých osôb, ktoré Rada Európy označila za politických väzňov ako aj vrátane siedmich vedúcich osobností opozície, ktorí boli usvedčení z účasti na masovom proteste; zastáva názor, že toto môže znamenať pozitívny krok vpred, smerujúci k vytvoreniu politického pluralizmu v Azerbajdžane a žiada prepustenie všetkých ostatných politických väzňov; 6. víta prezidentský výnos, podľa ktorého majú výkonné orgány zabezpečiť slobodu zhromažďovania, zbierku voličských zoznamov, rovnaký prístup každého kandidáta k médiám, a tiež, aby občania neboli prenasledovaní za ich politické presvedčenie; vyzýva úrady, aby zabezpečili, aby tento výnos a ďalšie reformy boli plne uplatňované v súlade s medzinárodnými normami na všetkých úrovniach; 7. vyzýva vládu, aby zabezpečila, že nadchádzajúce parlamentné voľby v novembri budú slobodné a spravodlivé a že opoziční aktivisti a kandidáti nebudú trpieť nijakým spôsobom; 8. žiada obnovené snahy všetkých strán v rámci diskusií okolo okrúhleho stola medzi vládnucou stranou a opozičnými stranami, ktoré sú zamerané na posilnenie dôvery vo volebnom procese a na zníženie nebezpečenstva podvodov; 9. žiada, aby v krajine v čase volieb bol k dispozícii dostatočný počet medzinárodných pozorovateľov, vrátane delegácie Európskeho parlamentu; 10. zastáva názor, že akčný plán pre Azerbajdžan by mal byť zameraný na rozvoj skutočnej demokracie a na rešpektovanie ľudských práv a právneho štátu; v tejto súvislosti nalieha na Komisiu, aby uviedla svoje kroky do súladu s krokmi Rady Európy a aby podnikla všetky snahy na podporu a na rozvoj krehkej občianskej spoločnosti v Azerbajdžane; 11. podporuje pokračujúci dialóg medzi vládou Azerbajdžanu a OBSE/ODIHR a Benátskou komisiou Rady Európy a víta správu ODIHR o analýze potrieb misie v júni; 12. poveruje svojho predsedu, aby toto uznesenie postúpil Rade, Komisii, parlamentom a vládam členských štátov, prezidentovi, vláde a parlamentu Azerbajdžanskej republiky a parlamentným zhromaždeniam OBSE a Rady Európy. [1] Ú. v. EÚ C 98 E, 23.4.2004, s. 193. [2] Ú. v. EÚ C 87 E, 7.4.2004, s. 506. --------------------------------------------------